กระตุ้นเที่ยวไทยเต็มสูบ! ศบค. ขยายวีซ่า “ท่องเที่ยว-VOA” ดีเดย์ 1 ต.ค.นี้
ศบค.อนุมัติขยายวีซ่านักท่องเที่ยว ไม่เกิน 45 วัน และวีซ่า VOA ไม่เกิน 30 วัน โดยเริ่มตั้งแต่วันที่ 1 ตุลาคมนี้ หวังเพิ่มรายได้และกระตุ้นการท่องเที่ยว
ศบค.อนุมัติขยายวีซ่านักท่องเที่ยว ไม่เกิน 45 วัน และวีซ่า VOA ไม่เกิน 30 วัน โดยเริ่มตั้งแต่วันที่ 1 ตุลาคมนี้ หวังเพิ่มรายได้และกระตุ้นการท่องเที่ยว
19 ส.ค. 2565

นพ.ทวีศิลป์ วิษณุโยธิน โฆษกศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 หรือ ศบค. เปิดเผยว่า ที่ประชุม ศบค.เห็นชอบขยายระยะเวลาพำนักของผู้เดินทางเข้าราชอาณาจักร เพื่อฟื้นฟูเศรษฐกิจและเยียวยาผลกระทบจากสถานการณ์โควิด-19 เพิ่มรายได้การท่องเที่ยว โดยกระตุ้นให้เกิดการเดินทาง และเพิ่มค่าใช้จ่ายของนักท่องเที่ยว
1.ขยายระยะเวลาพำนัก สำหรับผู้ได้รับการยกเว้นการตรวจลงตราในการเข้าประเทศ (ผ.30) ทั้งที่ไทยให้แต่ฝ่ายเดียว และที่มีความตกลงระหว่างกัน จากไม่เกิน 30 วัน เป็นไม่เกิน 45 วัน (ผ.45)
2.ขยายระยะเวลาพำนักสำหรับผู้ได้รับ Visa on Arrival จากไม่เกิน 15 วัน เป็นไม่เกิน 30 วัน
3.การขยายระยะเวลาพำนักของผู้เดินทางเข้าราชอาณาจักรข้างต้น ให้มีผลตั้งแต่ 1 ตุลาคม 2565 ถึง 31 มีนาคม 2566 พร้อมทั้งมอบหมาย กระทรวงมหาดไทย กระทรวงการต่างประเทศ และสำนักงานตรวจคนเข้าเมืองและหน่วยงานที่เกี่ยวข้องพิจารณาดำเนินการตามมติ ศบค. ต่อไป
นพ.ทวีศิลป์ ยังเปิดเผยว่า ประเทศไทยได้รับการชื่นชมการฟื้นตัวจากโควิด-19 ได้อย่างรวดเร็ว นักท่องเที่ยวต่างชาติให้ความมั่นใจในการเดินทางมาท่องเที่ยวในประเทศไทยมากขึ้น โดยช่วงเดือนกรกฎาคมเดือนเดียว มีนักท่องเที่ยวเข้ามากว่า 1.07 ล้านคน สร้างรายได้เข้าประเทศ ในช่วงมกราคม-กรกฎาคม 2565 กว่า 1.57 แสนล้านบาท
ขณะที่สถานการณ์ท่องเที่ยวไทย มีนักท่องเที่ยวสะสม 86 ล้านคนครั้ง มีรายได้จากนักท่องเที่ยวไทยเที่ยวไทยสะสม 1 มกราคม -17 สิงหาคม 2565 จำนวน 377,740 ล้านบาท